William Kvist bliver sendt hjem til Danmark på grund af to brækkede ribben og en punkteret lunge

ANAPA (Ekstra Bladet): William Kvist kommer ikke i aktion mere ved dette VM.

Åge Hareide bekræfter således, at den danske midtbanespiller bliver sendt hjem på grund af den skade, han pådrog sig mod Peru lørdag aften.

Kvist blev båret fra banen med store smerter, og de efterfølgende undersøgelser har vist, at FCK-spilleren har brækket to ribben og punkteret en lunge i forbindelse med sammenstødet med en peruvianer.

Det har lægen på landsholdet, Thøger Persson Krogh netop bekræftet.

- Ja, det er to brækkede ribben og en lille punktering på lungen. Bruddene er flotte og rene, men det kommer naturligvis til at tage noget tid, før de vokser sammen. Lungen vil rette sig ud igen af sig selv, så det er mest et spørgsmål om noget ro og fred, sagde Thøger Persson Krogh.

I teorien kan William Kvist vende tilbage til landsholdet, hvis Danmark når langt, men det er er vist mest i terorien. Til syvende og sidst handler det også om den enkeltes smertetærskel, men landsholdslægen understregede, at der skulle finde en sammenvoksning sted, før det var relevant.

- Så er der en heling af knoglen, hvor det er smerten, der afgør, hvornår man kan dyrke kontaktsport igen, sagde han.

Åge Hareide uddybede på træningsanlægget i Anapa, hvordan de har håndteret William Kvists skade.

- Han har overnattet på hospitalet i Saransk sammen med fysioterapeuten og flyver hjem derfra. Jeg har prøvet at skrive til William, men har endnu ikke fået kontakt.

- Det var en ribbensskade efter en duel med Farfan som han ikke kunne spille videre med, og vi er selvfølgelig kede af at skulle fortsætte uden William, sagde landstræner Åge Hareide, der kom med en tydelig besked til Thomas Delaney.

- Nu skal Thomas til at tage mere ansvar på midtbanen. Det er han vant til i sin klub, og det skal han nu gøre på landsholdet også, lød det fra Åge Hareide.

Forventningen er også, at Lasse Schöne - som i kampen mod Peru - overtager William Kvists plads på den defensive midtbane.

Danmark har ikke mulighed for at indkalde en erstatning for Kvist og må derfor fortsætte slutrunden med 22 spillere.

William Kvist blev båret fra banen i sejren over Peru. Foto: Tariq Mikkel Khan

Peter Schmeichel: Sådan var det at se Kaspers VM-debut

I chok efter mødet med 'uovervindelig' Schmeichel: - Vi var jo uhyre overlegne!

Danske stjerner enige: Selvfølgelig var der straffe